KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju attiecībā uz Eiropas Parlamenta un Padomes regulas pieņemšanu par muitas darbu intelektuālā īpašuma tiesību īstenošanā /* COM/2013/0282 final - 2011/0137 (COD) */





2011/0137 (COD) KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju attiecībā uz Eiropas Parlamenta un Padomes regulas pieņemšanu par muitas darbu intelektuālā īpašuma tiesību īstenošanā 1. Priekšvēsture Datums, kad priekšlikums nosūtīts Eiropas Parlamentam un Padomei (dokuments COM(2011) 0285 galīgā redakcija - 2011/0137 COD): || 24.05.2011. Datums, kad Eiropas Parlaments pirmajā lasījumā sniedzis savu nostāju: || 03.07.2012. Padomes nostājas pieņemšanas datums: || 16.05.2013. 2. Komisijas priekšlikuma mērķis Ierosinātajai regulai būtu jāaizstāj Regula (EK) Nr. 1383/2003[1], ar kuru pašlaik tiek īstenota PTO Līguma par intelektuālā īpašuma tiesību komercaspektiem (TRIPS) III daļas (Intelektuālā īpašuma tiesību īstenošana) 4. iedaļa (Īpašās prasības attiecībā uz robežu pasākumiem). Šis priekšlikums ir neatņemama daļa no Komisijas paziņojumā par vienotu tirgu intelektuālā īpašuma tiesībām[2] izklāstītajām stratēģiskajām pamatnostādnēm un ir saskaņā ar Savienības ilgtermiņa politiku un stratēģiju intelektuālā īpašuma tiesību aizsardzības jautājumos. Šī politika ir atspoguļota vairākos Komisijas paziņojumos, piemēram, “Eiropa 2020”[3], paziņojumā par Vienotā tirgus aktu[4] un paziņojumā par ES iekšējās drošības stratēģiju[5]. Priekšlikuma mērķis ir stiprināt muitas iestāžu iespējas uz robežām nodrošināt intelektuālā īpašuma tiesību īstenošanu — tas aptver plašāku intelektuālā īpašuma tiesību pārkāpumu loku, un saskaņā ar to muitas iestādes saglabā kompetenci kontrolēt visas muitas uzraudzībā esošās preces neatkarīgi no tām piemērojamā muitas režīma; ja tiks īstenots šis priekšlikums, muitas iestādes saņems ļoti kvalitatīvu informāciju, kas dos iespēju veikt labu analīzi un novērtējumu par intelektuālā īpašuma tiesību pārkāpšanas risku. Tajā ir izklāstīts juridiskais pamats centrālai datubāzei, kurā reģistrēt muitas iestādēs iesniegtos pieteikumus un aizturēšanas gadījumus, kā arī informācijas apmaiņu starp muitas iestādēm (COPIS). Ir ierosināti arī daži pielāgojumi patlaban piemērojamajās procedūras, lai pēc iespējas samazinātu administratīvo slogu: priekšlikumā paredzēta iespēja iznīcināt preces bez tiesas procesa uzsākšanas, pamatojoties uz vienošanos starp iesaistītajām personām, un tajā noteikta jauna procedūra attiecībā uz maziem sūtījumiem, saskaņā ar kuru preces drīkst iznīcināt, neiesaistot tiesību īpašniekus. Priekšlikumā nodrošināts, ka tiek ņemtas vērā visu tirgotāju likumīgās intereses — tajā ir saskaņota tiesību tikt uzklausītām īstenošana attiecībā uz tādām personām, kurām aizturēšana ir kaitīga, un pielāgoti procedūrās katrai personai noteiktie termiņi. Priekšlikumā risināti jautājumi, par kuriem paudušas bažas Indija un Brazīlija saistībā ar divām PTO 2010. gadā uzsāktajām diskusijām attiecībā uz „ģeneriskajām” zālēm, kas tranzītā šķērso ES teritoriju, — 17. apsvērumā atgādināta 2001. gada Dohas deklarācija par TRIPS līgumu un sabiedrības veselības aizsardzību, ir svītrots pašreizējais 8. apsvērums (“pieņēmums par ražošanas vietu”), un priekšlikums ir vairāk orientēts uz TRIPS līguma formulējumu (lai aizturētu preces, muitas iestādēm ir vajadzīgs “pietiekams pierādījums” par intelektuālā īpašuma tiesību pārkāpumu). 3. Piezīmes par Padomes nostāju Padomes pirmajā lasījumā pieņemtā nostāja pilnībā atspoguļo trīspusējā sanāksmē panākto Padomes, Eiropas Parlamenta un Komisijas vienošanos, kas tika noslēgta 2012. gada 19. decembrī. Minētās vienošanās galvenie punkti ir šādi: – izslēgt no regulas darbības jomas paralēlo tirdzniecību un pārsniegumus; – precizēt, ka muitas iestāde drīkst veikt muitas kontroli un identificēšanas pasākumus, kas paredzēti muitas nozares tiesību aktos, lai novērstu Savienības teritorijā piemērojamo tiesību aktu pārkāpumus intelektuālā īpašuma tiesību jomā un lai sadarbotos ar trešām valstīm saistībā ar intelektuālā īpašuma tiesību piemērošanu; – izveidot vienotu procedūru attiecībā uz visu veidu intelektuālā īpašuma tiesību pārkāpumiem, uz ko attiecas regula, neskarot īpašo procedūru attiecībā uz maziem sūtījumiem. Saskaņā ar šādu kopējo procedūru preces pēc tiesību īpašnieka pieprasījuma drīkst iznīcināt, tiesību īpašniekam arī neuzsākot tiesas procesu, — ar nosacījumu, ka preču deklarētājs vai īpašnieks pēc tam, kad ir ticis pienācīgi informēts par muitas iestāžu veikto preču aizturēšanu, neiebilst pret preču iznīcināšanu; – noteikt, ka procedūra attiecībā uz maziem sūtījumiem ir piemērojama tikai tad, ja attiecīgs pieprasījums ir iesniegts iepriekš, un ka muitas iestādes var pieprasīt, lai pieprasījuma iesniedzējs sedz izmaksas, kas radušās, piemērojot šo procedūru; – noteikt maza sūtījuma definīciju regulā, ar ko Komisija tiek pilnvarota saskaņā ar Līguma par Eiropas Savienības darbību 290. pantu noteiktos apstākļos pieņemt deleģētos aktus attiecībā uz grozījumiem šīs definīcijas nebūtiskajos elementos; – saskaņā ar TRIPS līguma 69. pantu un nolūkā novērst starptautisko tirdzniecību ar intelektuālā īpašuma tiesību pārkāpuma precēm nodrošināt juridisko pamatu, lai par šādu tirdzniecību varētu veikt ātru informācijas apmaiņu starp muitas iestādēm ES un trešās valstīs. Lai nodrošinātu, ka tiek vienotā veidā īstenoti noteikumi par datu apmaiņas ar trešām valstīm praktiskās kārtības elementiem, Komisijai piešķir īstenošanas pilnvaras, proti, pilnvaras noteikt šos praktiskās kārtības elementus. Noteikumi par datu nosūtīšanu uz trešām valstīm neskar piemērojamos noteikumus par datu aizsardzību ES un jo īpaši Direktīvas 95/46/EK 25. un 26. pantu un Regulas (EK) Nr. 45/2001 9. pantu; – izslēgt no regulas noteikumus, ar kuriem saskaņo tādu personu tiesības tikt uzklausītām, uz kurām attiecas preču aizturēšana muitā. Tiek uzskatīts, ka attiecībā uz personām piešķiramajām tiesībām tikt uzklausītām ir piemērojami atsevišķu valstu tiesību akti; – paplašināt un precizēt to gadījumu sarakstu, kādos tiesību īpašnieks saskaņā ar regulu drīkst izmantot informāciju, kuru muitas iestādes tam atklājušas pēc preču aizturēšanas muitā; – iekļaut pamata tiesību aktā noteikumus par datu vākšanu, apstrādi, glabāšanas periodiem, tiesību izmantošanu un pienākumu izpildi saskaņā ar spēkā esošajiem tiesību aktiem par datu aizsardzību. Komisija pilnībā atbalstīja trīspusējā sanāksmē panākto vienošanos. 4. Secinājums Komisija var atbalstīt grozījumus, ko Padome ieviesusi Komisijas priekšlikumā. [1] Padomes 2003. gada 22. jūlija Regula (EK) Nr. 1383/2003 par muitas rīcību attiecībā uz precēm, par kurām ir aizdomas, ka tās pārkāpj atsevišķas intelektuālā īpašuma tiesības, un pasākumiem, ko veic attiecībā uz precēm, kas ir pārkāpušas šādas tiesības. [2] Komisijas 2011. gada 24. maija paziņojums „Intelektuālā īpašuma tiesību vienotais tirgus", COM (2011) 287 galīgā redakcija. [3] Komisijas 2010. gada 3. marta paziņojums „Stratēģija gudrai, ilgtspējīgai un integrējošai izaugsmei”, COM(2010) 2020 galīgā redakcija. [4] Komisijas 2010. gada 11. novembra paziņojums "Ceļā uz aktu par vienoto tirgu", COM(2010) 608 2. galīgā redakcija. [5] Komisijas 2010. gada 22. novembra paziņojums ES iekšējās drošības stratēģija darbībā – pieci soļi pretim drošākai Eiropai”, COM(2010) 673 galīgā redakcija.